મને ક્યારેય સમજાયું નથી, એ શું ઈચ્છતી હતી. બહુ જ નજીક હતી અને છતાં બહુ દૂર રહી હતી. પછી હું એક વરસ માટે ઈંગ્લેન્ડ ગયો. હું એને લંડનથી ફોન કરતો નહીં. એણે ના પાડી નહોતી, મેં જ મારી જાતને ના પાડી હતી. હું ઈચ્છતો હતો કે મારી ગેરહાજરીમાં એને કશુંક સ્પષ્ટપણે સમજાય. પાછો આવ્યો ત્યારે એ નહોતી. એની મોટા ભાગની ચીજો ફ્લેટમાં છોડી ગઈ હતી, જાણે ક્યાંક ફરવા ગઈ હોય અને ચાર-પાંચ દિવસમાં પાછી આવી જવાની હોય.